પાટીદારોની અનામતની આગ સમગ્ર ગુજરાતભરમાં દાવાનળની જેમ પ્રસરી રહી છે. સોમવારના રોજ આણંદ જિલ્લાના પેટલાદ શહેરમાં અનામતની માંગણી સાથે પાટીદારોના યોજાયેલા એક કાર્યક્રમમાં ભાષણ કરી રહેલા અમૂલ ડેરીના પૂર્વ વાઈસ ચેરમેન ગોરધનભાઈ પટેલ (શેખડીવાળા)નું સંભવિત હાર્ટએટેકથી મોત થતાં અરેરાટી વ્યાપી જવા પામી છે. અનામતની આગમાં એક પાટીદાર હોમાતા ચરોતરના પાટીદારોમાં ભારે રોષ ફાટી નીકળ્યો છે. બપોર બાદ તેમના શેખડી ગામેથી સ્મશાનયાત્રા નીકળી હતી. જેમાં મોટી સંખ્યામાં પાટીદારો જોડાયા હતા.